Κάτια Κιλεσοπούλου

Η Κάτια Κιλεσοπούλου είναι Ελληνίδα συγγραφέας και ιστορικός της τέχνης. 

Σπούδασε Αγγλική Φιλολογία, Αρχαιολογία και Ιστορία της Τέχνης στο Αριστοτέλειο Πανεπιστήμιο Θεσσαλονίκης  όπου μετά την ολοκλήρωση των μεταπτυχιακών σπουδών ειδίκευσης στην Ιστορία της Τέχνης εκπόνησε τη διδακτορική της διατριβή με θέμα «Οι Καλές Τέχνες στη Θεσσαλονίκη κατά την περίοδο 1912-1967».

Έφορος της Δημοτικής Πινακοθήκης Θεσσαλονίκης (1986-1997), όπου παράλληλα με την έντονη εκδοτική και εκθεσιακή δραστηριότητά της (72 εκθέσεις στην Ελλάδα, Κύπρο, ΗΠΑ, Γαλλία, επιμέλεια ισάριθμων εκδόσεων) οργάνωσε το Αρχείο, αναμόρφωσε τις συλλογές, συγκρότησε τη Συλλογή Θεσσαλονικέων Καλλιτεχνών (τρεις γενιές), προσέλκυσε πλήθος δωρεών σημαντικών έργων τέχνης και πρόβαλε στην Ελλάδα και το εξωτερικό τα έργα και τις δράσεις της Πινακοθήκης. Δίδαξε Ιστορία της Τέχνης σε δημόσια και ιδιωτικά ιδρύματα ανά την Ελλάδα.

Δημοσιεύει μελέτες σε ειδικά περιοδικά, εφημερίδες, και εικαστικά αφιερώματα διαφόρων εντύπων όπως π.χ. περιοδικά Παρατηρητής, Εντευκτήριο, Arti, Κριτική και Τέχνη, Ελληνικό Πανόραμα, Πολύγυρος, κ.α.  και εφημερίδες: Τα Νέα της Τέχνης, Θεσσαλονίκη, Καθημερινή, Αγγελιοφόρος της Κυριακής κ. α.)

Ασχολήθηκε ιδιαίτερα με μονογραφίες σημαντικών καλλιτεχνών, όπως Ν. Φωτάκις, Γ. Σβορώνος, Σ. Λογοθέτης, Γ. Στέρης, Τ. Μάρθας, Θ. Στάμος, Π. Παπανάκος, Φ. Ζογλοπίτης, Γ. Δούκας, Θ. Παπαγιάννης, Α. Παπαχρήστος, Δ. Σωτηρούδης, κ.α.. Επιμελήθηκε την έκδοσή τους από διάφορους δημόσιους φορείς και εκδοτικούς οίκους για πάνω από 150 καταλόγους εκθέσεων και βιβλία όπως π.χ. Στάθης Λογοθέτης, Δημήτρια ΚΘ΄, Δημοτική Πινακοθήκη Θεσσαλονίκης 1994, Θ. Στάμος, Ζωγραφική 1944-1993, Δημοτική Πινακοθήκη Θεσσαλονίκης 1994, Συλλογή Θεσσαλονικέων Καλλιτεχνών, Δημοτική Πινακοθήκη Θεσσαλονίκης 1995, Συλλογή Σωτήρη Τσούκαλη, Δημήτρια 1996, Δημοτική Πινακοθήκη Θεσσαλονίκης 1996., Η Συλλογή της Τέχνης, Μακεδονική Καλλιτεχνική Εταιρεία, Κιλκίς 1994, Εικαστικοί Καλλιτέχνες της Βόρειας Ελλάδας, εκδ. «Ιανός» 1996, Νίκος Φωτάκις 1904-1959, Ένωση Φιλόλογων Νομού Ηρακλείου, 2003, Κεκρυμένη χαρά, Γιάννης Μενεσίδης, Ίδρυμα Θρακικής Τέχνης και Παράδοσης, Ξάνθη 2003, Το Άγιον Όρος στην ελληνική τέχνη, Μορφωτικό Ίδρυμα Εθνικής Τράπεζας, 2007, Θανάσης Μπακογιώργος, 50 χρόνια ζωγραφικής, εκδ. «Ιανός», 2009, Οι Καλές Τέχνες στη Θεσσαλονίκη κατά την περίοδο 1912-1967, University Studio Press, 2011, Tεχνών Οράματα, εκδ. Εντευκτηρίου, Θεσσαλονίκη 2004.

Έχει οργανώσει 135 εκθέσεις ζωγραφικής, γλυπτικής, χαρακτικής, αρχιτεκτονικής, design, φωτογραφίας, στην Ελλάδα και το εξωτερικό συνεργαζόμενη με δημόσιους και ιδιωτικούς πολιτιστικούς φορείς και επιμελήθηκε ισάριθμες εκδόσεις (αφίσες, σχεδιασμός εντύπων, κείμενα).

Συμμετείχε σε 12 Συνέδρια, μεταξύ άλλων: του Υπουργείου Πολιτισμού, του Επιμελητηρίου Εικαστικών Τεχνών Ελλάδος, του Αριστοτελείου Πανεπιστημίου Θεσσαλονίκης, και των Ελλήνων Ιστορικών της Τέχνης κ.α..

Παρουσίασε εικαστικά θέματα σε σειρά διαλέξεων προσκεκλημένη από  Μουσεία, Πολιτιστικούς Συλλόγους, Καλλιτεχνικά Ιδρύματα, όπως και σε ραδιοφωνικές και τηλεοπτικές εκπομπές: π.χ. Μακεδονική Καλλιτεχνική Εταιρεία «Τέχνη», Ανοικτό Πανεπιστήμιο Φλώρινας, Δημοτικό Μουσείο Καβάλας, Ίδρυμα Θρακικής Τέχνης και Παράδοσης, ΕΡΤ, ΕΤ3, MEGA, TV100, Πολιτιστικό 9,58 FM κ.α.. Παραγωγός και παρουσιάστρια της εβδομαδιαίας εικαστικής εκπομπής 45 λεπτών «Τεχνών Οράματα» 93,1 FM Ράδιο Παρατηρητής από το 1998 έως το 2001.

Έχει ξεναγήσει σημαίνουσες προσωπικότητες από το χώρο των Γραμμάτων, των Τεχνών και της Πολιτικής, καθώς επίσης, εκατοντάδες σχολεία κάθε βαθμίδας εκπαίδευσης. 

Συνεργάτρια του Λεξικού Ελλήνων Καλλιτεχνών, Εκδόσεις Μέλισσα, μέλος της Επιτροπής για την Ίδρυση του Κρατικού Μουσείου Σύγχρονης Τέχνης Θεσσαλονίκης, της Επιτροπής αγοράς έργων από τον Οργανισμό «Θεσσαλονίκη, Πολιτιστική Πρωτεύουσα της Ευρώπης 1997», της Επιτροπής του Υπουργείου Πολιτισμού για την οργάνωση συνεδρίου και την έκδοση του τόμου «Μουσεία και Πινακοθήκες της Ελλάδας και της Κύπρου», της Εφορευτικής Επιτροπής του Βαφοπουλείου Πνευματικού Κέντρου, της Επιτροπής του Υπουργείου Πολιτισμού για τον πολιτισμό στη Θεσσαλονίκη, του Διοικητικού Συμβουλίου της Μακεδονικής Καλλιτεχνικής Εταιρείας «Τέχνη», αναλαμβάνοντας την επιμέλεια και περιόδευση της Συλλογής Χαρακτικής στη Βόρεια Ελλάδα, του Συλλόγου Αποφοίτων της Φιλοσοφικής Σχολής ΑΠΘ «Φιλόλογος» στον οποίο διετέλεσε και πρόεδρος, της Ένωσης Ελλήνων Τεχνοκριτών, της Διεθνούς Ένωσης Τεχνοκριτών (AICA), της Εταιρείας Ελλήνων Ιστορικών της Τέχνης, καθώς και κριτικών επιτροπών.   

 Παραπομπές 

Κατηγορία:Ελληνίδες συγγραφείς
Κατηγορία:Έλληνες ιστορικοί του 20ού αιώνα